Tammy Abraham

Tammy Abraham (oik. Kevin Oghenetega Tamaraebi Bakumo-Abraham, s. 2. lokakuuta 1997 Lontoo) on englantilainen jalkapalloilija. Oikeajalkainen Abraham on pelipaikaltaan hyökkääjä. Hän edustaa seuratasolla Turkin Superliigassa pelaavaa Beşiktaşia lainalla Italian Serie A:n AS Romasta.
Seurajoukkueura.
Abraham on Chelsean kasvatti. Hän on voittanut seuran nuorten joukkueen kanssa UEFA Youth Leaguen ja FA Youth Cupin kausilla 2014–2015 ja 2015–2016. Chelsean edustusjoukkueessa Englannin valioliigassa Abraham debytoi toukokuussa 2016 Liverpoolia vastaan. Seuraavat kaudet hän pelasi lainasopimuksilla muissa seuroissa: Bristol Cityssä kauden 2016–2017, Swansea Cityssä kauden 2017–2018 ja Aston Villassa kauden 2018–2019. Swanseassa hän pelasi Valioliigaa ja teki 31 ottelussa viisi maalia. Kaudella 2019–2020 hän pääsi Chelsean edustusjoukkueeseen ja teki Valioliigassa kauden kolmannessa ottelussaan kaksi maalia, neljännessä samoin kaksi maalia ja viidennessä Wolverhampton Wanderersia vastaan kolme maalia eli hattutempun. Kaikkiaan hän teki kauden 34 liigaottelussaan 15 maalia ja oli joukkueensa paras maalintekijä. Seuraavalla kaudella hän pelasi 22 valioliigaottelussa, joista 12 avauskokoonpanossa ja teki kuusi maalia. Mestarien liigan voittajajoukkueessa hän pelasi viidessä alkulohko-ottelussa ja teki yhden maalin. 
Abraham siirtyi AS Romaan 41 miljoonan euron siirtosummalla elokuussa 2021. Hän pelasi avauskaudellaan 37 Serie A -ottelua, joista yhtä vaille kaikki avauskokoonpanossa, ja teki 17 maalia. Hän teki kaksi maalia joulukuussa Atalantaa, tammikuussa Empolia, maaliskuussa Laziota ja toukokuussa Torinoa vastaan. Roman voittamassa Konferenssiliigassa hän teki 13 ottelussa kymmenen maalia, joista viimeinen ratkaisi Roman loppuottelupaikan välierässä Leicesteriä vastaan. Kaudella 2022–2023 hän pelasi kaikissa 38 liigaottelussa ja teki kahdeksan maalia. Eurooppa-liigassa hän pelasi 14 ottelua, mukaan lukien tappiollinen finaali, ja teki yhden maalin. Hän oli koko syyskauden 2023 sivussa kentiltä eturistisiteen repeämän vuoksi.
Elokuussa 2024 Abraham siirtyi Romasta saman sarjan AC Milaniin yksivuotisella lainasopimuksella. Abraham pelasi kaudella 2024–2025 Serie A:ssa 28 ottelua, joista 12 avauskokoonpanossa, ja teki niissä kolme maalia. Mestarien liigassa hän pelasi yhdeksän ottelua, joissa hän teki kaksi maalia. Tammikuussa 2025 hän oli voittamassa Italian supercupia. Supercupin loppuottelussa paikallisvastustaja Internazionalea vastaan hän teki AC Milanin 3–2-voittomaalin ottelun lisäajalla.
Heinäkuussa 2025 Abraham siirtyi yksivuotisella lainasopimuksella turkkilaisseura Beşiktaşiin. 
Maajoukkueura.
Abraham on edustanut Englantia nuorten maajoukkuetasolla. Hän pelasi kolme ottelua alle 19-vuotiaiden EM-kilpailuissa 2016. Alle 21-vuotiaiden EM-kilpailuissa hän pelasi neljä ottelua ja teki yhden maalin 2017 sekä kolme ottelua, joissa teki yhden maalin 2019.
Ensimmäiset ottelunsa Englannin A-maajoukkueessa Abraham pelasi marraskuussa 2017 Saksaa ja Brasiliaa vastaan. Lokakuussa 2019 hän pääsi viime minuuteiksi kentälle EM-karsintaottelussa Tšekkiä vastaan. Marraskuussa 2019 hän pääsi vaihtopelaajana kentälle EM-karsintaottelussa Montenegroa vastaan ja teki joukkueensa seitsemännen maalin Englannin voittaessa 7–0. Marraskuussa 2020 hän tuli vaihdosta kentälle ystävyysottelussa Irlantia ja Kansojen liigan ottelussa Islantia vastaan. Syksyllä 2021 hän pelasi MM-karsintaotteluissa Andorraa, Unkaria, Albaniaa ja San Marinoa vastaan ja onnistui maalinteossa Andorraa ja San Marinoa vastaan. Kesäkuussa 2022 hän pelasi Kansojen liigan ottelussa Italiaa vastaan.